OBH 4986/1996.
Az állampolgári jogok országgyűlési biztosának jelentése
Ügyintéző: dr. Izafé Éva

Az eljárás megindulása

	A Budapest XI. kerületi Kincskereső Iskola Alapítvány Kuratóriumának titkára segítség kéréssel fordult az állampolgári jogok országgyűlési biztosához az iskolában tanuló gyermekek és szüleik, valamint az ott tanító  pedagógusok képviseletében, sérelmezve az önkormányzat eljárását, és azt a módot, ahogy az iskolával, annak jövőjével az önkormányzat foglalkozik.
	Az vizsgálatot a művelődéshez való jog sérelmének veszélye miatt indítottam meg és tájékoztatást kértem az önkormányzattól.

A panasz lényege

	Az iskola a szakminisztérium és a Soros Alapítvány támogatásával alakult 1988. szeptemberében. Akkor az iskola egy volt óvoda épületének felében kezdte meg működését 4 osztályosként, ún. felmenő rendszerben, azaz először egy osztállyal, folyamatosan bővülve az új elsősök belépésével. Már a harmadik évben szűknek bizonyult az elhelyezésre biztosított iskolarész. Az épület másik felét a dolgozók iskolája foglalja el. Kisebb átalakításra már  kezdetben sor került, ugyanakkor az önkormányzat ígéretet tett arra, hogy távlatilag megkapják az egész épület használati jogát, hiszen az eredetileg óvoda céljára tervezett épületrész  amúgy sem alkalmas 14-18 éves gyerekek elhelyezésére.
	Az iskola képviselője előadta továbbá, hogy évek óta küzdenek azért, hogy az iskola 6 osztályossá bővülhessen. A panasz benyújtásakor úgy tűnt, hogy a negyedikesek már zöld utat kapnak, itt folytathatják az ötödikben is a tanulmányaikat.
	A XI. ker. Önkormányzat 1996. áprilisában megtárgyalta a kerületi oktatási koncepciót, amelyben elfogadták azt, hogy a Fogócska utcai Kincskereső Iskola hatosztályossá bővülhet. A panaszosok képviselője egyébként megjegyezte, hogy erről az iskola semmiféle értesítést nem kapott, sokkal később szinte véletlenül tudták meg a döntést. A beadvány készítésekor  arról értesültek, hogy az épület másik felében működő dolgozók gimnáziumának nemhogy csökkenne helyiség igénye, hanem másik épületből is ide kell költözniük. Panaszosok úgy érezték, hogy a két iskolát egymással szembeállították akkor, amikor úgy döntöttek, hogy, ha tudnak egyezzenek meg egymással.
	Az iskola képviselője elmondta, hogy a Kincskereső Iskola nem sorolható az átlagos általános iskola körébe. A gyerekek egyharmad része problémás ( diszlexiás, egyszülős, testi fogyatékos...). Az iskola pedagógiai műhelyként működik, s a jövőben még inkább az lehetne, hiszen a NAT egyik hatosztályos modellje lenne. Ha nem kapnak területet, akkor vagy  nem lehet a következő évben ötödik osztályt indítani, vagy olyan rossz körülmények alakulnak ki, hogy kétségessé válik  a pedagógiai munka hatékonysága. Különösen méltánytalannak érezték, hogy május végén (1996) még semmi biztosat nem tudtak, amikor már minden iskolában lezárultak a jelentkezések és felvételik.

A megalapított tényállás

	1996. május 28-án rövid úton megkerestem az önkormányzat ügyosztályát), melynek vezetője arról tájékoztatott, hogy aznap tárgyalja a Képviselő-testület a nevelési és oktatási intézmények racionalizálási tervezete c. anyagot. Ebben szerepel a Kincskereső Iskola két tanteremmel való bővítése is, de nem az 1996/1997-es tanévre, hanem csak azt követő tanévre.
	Az önkormányzat 1996. május 28-án az alábbi határozatot hozta.
A Képviselő-testület 31 igen szavazattal és 6 ellenszavazattal úgy döntött, hogy hozzájárul a Kincskereső Iskola (Teleki Blanka Általános Iskola telephelye - Fogócska u. 6.) 6. évfolyammal történő fejlesztéséhez, s az alapító okiratok módosításával a Bethlen Gábor Általános Iskola és Újreál Középiskolához való kapcsolódáshoz. A Kincskereső Iskola 1996. szeptember 1-jétől ily  módon a Bethlen Gábor Általános Iskola és Újreál Középiskola telephelyeként működik.
Részére fokozatosan (2 év alatt) a Csurgói utcai épületben két tantermet szükséges biztosítani.
		Határidő: 1997. szeptember 1.
		Felelős: polgármester
	1996. augusztus 22-én ismételt beadvány érkezett az iskolától jelezve, hogy a teremügy jelenleg ismételten holtponton van. Bizonyos megoldás már korábban kialakulni látszott, mely szerint a  Kincskereső Iskola az épület másik feléből kaphat egy ebédlőnyi helyet, így a jelenlegi ebédlőből tudnának osztálytermet kialakítani. Ez 1996. június 14-én dőlt el. Ezt az az iskola képviselője telefonon jelezte, és örömmel tudatta velem, hogy minden rendben. Írásban azonban ezt már nem tudta megerősíteni, mert néhány nap múlva már látszott, hogy a megvalósítás nem ilyen egyszerű, a helyzet bizonytalanná vált. A kérdést tárgyalták még júliusban és augusztusban. Az itt készült emlékeztetőből  kiderül, hogy minden korábbi megállapodás, sőt az önkormányzat által hozott határozat ellenére nem kaptak lehetőséget egy helyiség kialakítására, s a helyettesítő javaslatok számunkra elfogadhatatlanok voltak. Kérték a további segítséget és közbenjárást ügyükben.
	Tény, hogy az idézett határozat 2 év időtartamban vállalta az elhelyezés megoldását, ugyanakkor 1996. június 14-én már döntés született, mely biztosította volna az 5. osztály elhelyezését. Az ellentmondás tisztázása és a  további segítségnyújtása céljából 1996. augusztus 27-én levéllel fordultam az önkormányzat polgármesteréhez.
	A polgármester válaszában hivatkozott a 162/1996-os és előbb idézett testületi határozatra, utalva arra, hogy az önkormányzat az ismert problémák miatt (egy épületben két intézmény) csak kompromisszumos megoldás képzelhető el, amely mindkét intézmény megértését és türelmét feltételezi. A tájékoztatás időpontjában ajánlott elhelyezési megoldást a Kincskereső Iskola is megfelelőnek tartja. 1997. szeptemberétől pedig a testületi határozatban foglaltaknak megfelelően a Kincskereső Iskola meg fogja kapni az ígért 2 tantermet a Csurgói úti épületben.
	1997. május 8-án az iskola ismételten tájékoztatást adott elhelyezési ügyükben, jelezve, hogy a 2 tanterem átadása sajnálatosan nem történt meg, így az 1996/1997-es tanévben az ötödikesek osztályterme a tornaterem volt. A tornaórákat máshol kellett tartani. Az 1997/1998-as tanévben pedig már hatodik osztály is működik. 1997. március 26-án tartott egyeztetésen szintén a két tanterem átadása volt a téma, mellyel  mindenki egyetértett, kivéve az épületben működő másik intézményt. A megbeszélés óta több, mint egy hónap telt el, az ügyükben semmi nem történt, számukra nem világos, hogy az önkormányzat miért nem tudja határozatát érvényesíteni.
	Ismételten információt kértem az önkormányzattól, melyre azt a tájékoztatást kaptam, hogy az 1997. évi költségvetésükben 4,5 MFt összeget terveztek a Kincskereső Iskola tanterem bővítésének megoldására.
	Az érintettek részvételével egyeztetésre, megbeszélésre került sor. Ennek során körvonalazódott, hogy 2 db 36 nm-es tanterem kerülne átadásra. Ezzel az iskola képviselői is egyetértettek. Az épületben működő másik intézmény számára az átadásra kerülő tantermek helyett büfé kialakítása válik szükségessé, ehhez kellett, a költségvetésben 4,5 MFt-ot biztosítani. 
	Végezetül az önkormányzat közlése szerint a határozat végrehajtása 1997. szeptember 1-je, így remélhetőleg mindkét intézmény zavartalanul kezdheti meg az 1997/1998-as tanévet.
	Ezzel ellentétben az Kincskereső Iskola  képviselője arról tájékoztatott, hogy két kis termet kaptak az 1997/1998-as tanévre, amelyek osztályteremnek nem voltak alkalmasak.
Így a volt ebédlőből osztálytermet kellett kialakítani. Továbbra is bíznak a kedvezőbb elhelyezésben, tehát abban, hogy megfelelő nagyságú osztálytermek mellett az ebédlőt és a tornatermet is biztosítják. Jelenleg az étkezés - a volt ebédlő osztályteremmé alakítása miatt - több részletben történik.

1990. évi LXV. törvény a helyi önkormányzatokról

8. § (1) A települési önkormányzat feladata a helyi közszolgáltatások körében különösen: gondoskodás... az alapfokú nevelésről, oktatásról, ...

1993. évi LXXIX. törvény a közoktatásról

(2) Közoktatási intézményt az állam, a helyi önkormányzat, a helyi kisebbségi önkormányzat, az országos kisebbségi önkormányzat, a Magyar Köztársaságban nyilvántartásba vett egyházi jogi személy, továbbá a Magyar Köztársaság területén alapított és itt székhellyel rendelkező, jogi személyiséggel rendelkező gazdálkodó szervezet, alapítvány, egyesület és más jogi személy, továbbá természetes személy alapíthat és tarthat fenn, ha a tevékenység folytatásának jogát – jogszabályban foglaltak szerint – megszerezte.
(3) Az állam az ingyenes és kötelező általános iskoláról az állami szervek és a helyi önkormányzatok intézményfenntartói tevékenysége, illetve az állami, a helyi önkormányzati feladatellátás keretében gondoskodik.

Az érintett alkotmányos jog

1949. évi XX. törvény A MAGYAR KÖZTÁRSASÁG ALKOTMÁNYA

70/F. § (1) A Magyar Köztársaság biztosítja az állampolgárok számára a művelődéshez való jogot.
(2) A Magyar Köztársaság ezt a jogot a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép- és felsőfokú oktatással, továbbá az oktatásban részesülők anyagi támogatásával valósítja meg.

A vizsgálat megállapításai

	A vizsgálat megállapította, hogy az iskola elhelyezése érdekében az önkormányzat a határozatban foglalt kötelezettségének eleget tett, a vállalt két éves határidőre a két tanteremmel való bővülést végrehajtotta.
	Ugyanakkor a Kincskereső Iskola folyamatos segítség kérése is messzemenően érthető, hiszen elhelyezés és elhelyezés között, mint a példa is mutatja jelentős különbségek lehetnek.
Az oktatás folyik, az ebédeltetés és a tornatermi foglakoztatás is megvalósul, de a szakaszos ebédeltetés, az egyéb foglalkozások (torna óra) máshol történő megtartása idő kiesést jelent, mely a tanítást zavarja és színvonalát befolyásolja.
	A vizsgálat megállapította, hogy a felhívott alkotmányos jog nem sérült, az önkormányzat az adott lehetőségek keretében igyekezett megfelelően gondoskodnia az iskola elhelyezéséről, mely elhelyezés  a későbbiekben még  pozitívabban változhat, figyelemmel a  Kincskereső Iskola és az épületben működő másik intézmény igényeinek fokozottabb összehangolására.
	Mindezek alapján megköszönöm az  Ö n k o r m á n y z a t  eddigi közreműködését, az anyagi ráfordítást, és további  s e g í t s é g é t  kérem a Kincskereső Iskola jogos igényeinek kielégítése érdekében, mivel szükségük van  tantermekre, ebédlőre és tornateremre.

Budapest, 1997. december 11.   

Gönczöl Katalin